**Potek dela po skupinah**

**1. Seznanimo se z nastalim problemom:** **1. del zgodbe**

*V eni izmed naših župniji pred nedeljsko sveto mašo ni bilo nobenega rednega bralca Božje besede. Župnik je zato prosil gospo, ki jo je nedavno zapustil mož, naj pri nedeljski sveti maši prebere berilo. Gospa je od poroke dalje v župniji dejavno sodelovala kot članica ŽPS, cerkvena pevka in bralka Božje besede. Popoldne je župnik prejel ogorčeno elektronsko pošto, v kateri eden izmed župljanov očita župniku, da je s tem, ko je dopustil, da je pri sveti maši berilo brala ločenka, pohujšal občestvo.*

**2. Osebno delo:**

**Navzoče povabimo, da si vsak osebno ustvarimo mnenje o nastali situaciji in sicer tako, da pobliže pogledamo posamezne poudarke zgodbe, ki smo jo slišali.**

*Z delom v razredu začnemo vsi člani skupine skupaj. Najprej preberemo zgodbo, nato člane skupine povabimo k razmisleku ob prvem vprašanju. Po kratkem osebnem razmisleku, vse člane skupine razdelimo v dve skupini po 10 oseb in delo nadaljujemo z zapisi na prvi plakat.*

**3. Delo v dveh skupinah po 10 oseb**

**1. vprašanje: Katere podatke o osebah in dejanjih iz zgodbe poznam?** *(na plakat zapišemo vsak po tri podatke – ko zaključimo s pisanjem, preberemo vse zapisano.). Udeležence opozorite, da se osredotočijo samo na znane podatke, ker bodo sledila še druga vprašanja…*

**2. vprašanje: Kateri podatki o osebah in dejanjih iz zgodbe mi niso znani, pa bi jih »za ustrezno razločevanje situacije« moral poznati?** *(na plakat zapišemo vsak po tri podatke – ko zaključimo s pisanjem, preberemo vse zapisano.)*

**3. vprašanje: Kako bi lahko »prišli« do teh podatkov? Kdo jih (najbolje) pozna?**

**4. vprašanje: Jezusov pogled: Kaj bi v tej situaciji dejal Jezus? Kakšen je Jezusov pogled na osebe in dejanja te zgodbe?** *(Vsak izmed članov skupine zapiše* + *k trem svetopisemskim stavkom, ki jih izbere izmed vseh navedenih stavkov in za katere meni, da je najbolj verjetno, da bi jih Jezus izrekel v tej situaciji. Če je dovolj časa, člane povabimo, da ob svetopisemskih stavkih, ki so dobili največ plusov, pojasnijo, zakaj so se odločili zanje.)*

**4. Delo v eni skupini**

*Po končanem pogovoru ob svetopisemskih stavkih delo nadaljujemo v eni skupini tako, da se vsi usedemo v krog in odgovorimo na:* **5. vprašanje: Kaj lahko jaz v župniji (oz. na pastoralnem področju mojega delovanja) konkretno naredim za sprejetost ljudi s podobno življenjsko zgodbo (kot je zgodba te župljanke)**?

**5. Preberemo** **2. del zgodbe**

*Gospa je nekaj mesecev zatem, ko jo je zapustil mož,* *rodila tretjega otroka. Pri vzgoji njenih otrok ji je po preteku nekaj let pričel pomagati moški, s katerim se je spoprijateljila. Oba sta želela skleniti zakon, zato je gospa na cerkveno sodišče vložila zahtevo za prepoznanje ničnosti njenega prvega zakona, saj je bila prepričana, da ta ni nikoli obstajal oz. da nekdanji mož pri sklepanju zakona ni imel pravega namena. Na vprašanje, zakaj jo je mož zapustil, je gospa cerkvenemu sodišču pojasnila, da jo je mož zapustil, ker je v tretje zanosila. Mož ji je ob tem, ko mu je povedala, da pričakuje tretjega otroka, dejal: »Splavi ali pa odidem!« Soočena s to izbiro mu je, po preteku določenega časa, dejala: »Če je pogoj, da ostaneš, to, da splavim najinega otroka, potem odidi!« Cerkveno sodišče je njen prvi zakon prepoznalo za ničen, saj je mož izključeval enega izmed osnovnih namenov zakona: rojstvo otrok! Gospa se je odločila za otroka, zaščitila je življenje, kar je v Cerkvi največja vrednota.*

**6.** **Zaključek:** **medsebojna podelitev spoznanja**

Navzočim zastavimo sklepno vprašanje: **6.** **Kako bo ta izkušnja vplivala na moje presojanje ljudi v župniji oz. na področju mojega pastoralnega dela?**in jih povabimo k podelitvi svojega spoznanja.